Անդրեյ Կոստին

Անդրեյ Լեոնիդովիչ Կոստին (, ), ռուս բանկիր և ֆինանսիստ, ՎՏԲ-ի վարչության նախագահ, տնտեսագիտական գիտությունների թեկնածու, Սանկտ Պետերբուրգի պետական համալսարանի կառավարման բարձրագույն դպրոցի տնօրեն։

Կենսագրություն 

Ծնվել է 1956 թվականի սեպտեմբերի 21-ին Մոսկվայում՝ Կենտրոնական կոմիտեի (ԽՄԿԿ) աշխատակցի՝ Լեոնիդ Կոստինի ընտանիքում։

1973 թվականին ընդունվել է Մոսկվայի պետական համալսարանի տնտեսագիտության ֆակուլտետի արտասահմանյան երկրների տնտեսությունների ամբիոն։

1979 թվականին ավարտել է Լոմոնոսովի անվան Մոսկվայի պետական համալսարանի տնտեսագիտության ֆակուլտետը՝ տնտեսագետ-միջազգայնագետ մասնագիտությամբ և նշանակվել Ավստրալիայում (Սիդնեյ) ԽՍՀՄ հյուպատոսությունում արտերկրյա աշխատանքի։

1982-1985 թվականներին ԽՍՀՄ արտաքին գործերի նախարարության եվրոպական դեպարտամենտի քարտուղարն էր։

1985-1990 թվականներին Մեծ Բրիտանիայում (Լոնդոն) ԽՍՀՄ դեսպանատան աշխատակից էր։

1990-1992 թվականներին՝ ԽՍՀՄ արտաքին գործերի նախարարության Եվրոպական դեպարտամենտի առաջին քարտուղար, խորհրդական։

1992 թվականին հեռացավ պետական ծառայությունից՝ բիզնեսով զբաղվելու համար։ Այդ տարվանից սկսած Մոսկվայում աշխատել է «Ռուսական ներդրումային ֆինանսական կազմակերպությունում»։

1993 թվականին նշանակվել է «Իմպերիալ» բանկի օտարերկրյա ներդրումների վարչության պետի տեղակալ։

1995 թվականին դարձավ Ազգային պահուստային բանկի առաջին փոխնախագահ, որտեղ ղեկավարում էր նավթի և գազի բաժինը։

1996 թվականի հոկտեմբերի 18-ին նախագահ Բորիս Ելցինի հրամանագրով նշանակվել է ԽՍՀՄ Արտաքին առևտրի բանկի նախագահ, որը Խորհրդային Միության փլուզումից հետո դարձավ խորհրդային պարտքերի և ակտիվների սպասարկման պետական գործակալ։

1997 թվականի ապրիլին ընդգրկվել է Համառուսաստանյան «Մեր տունը Ռուսաստանն է» սոցիալ-քաղաքական շարժման դաշնային քաղաքական խորհուրդի կազմում։

2001 թվականին ՌԴ Կառավարության Ֆինանսական Ակադեմիայում պաշտպանել է «Գլոբալիզացիան որպես տնտեսության միջազգայնացման ձև» ատենախոսությունը` ստանալով տնտեսագիտական գիտությունների թեկնածուի գիտական աստիճան։

Մինչ այժմ աշխատում է ՎՏԲ-ի կազմում։

2017 թվականի ապրիլի 5-ին վարչապետ Դմիտրի Մեդվեդևի որոշմամբ ՎՏԲ-ի ղեկավարի պաշտոնում Կոստինի լիազորությունները երկարացվեցին 5 տարի ժամկետով՝ մինչև 2022 թվականը։

2007 թվականի հուլիսին ներառվել է «Ռուսական երկաթուղիներ» ԲԲԸ-ի տնօրենների խորհրդի կազմում և 2008 թվականի հուլիսին հաստատվել նույն պաշտոնում, սակայն 2010 թվականին հրաժարվեց վերընտրվել`ՎՏԲ-ի աշխատանքում լիարժեք կենտրոնանալու ցանկության պատճառով։

2007 թվականի հոկտեմբերի 1-ին ընտրվել է «Միասնական Ռուսաստան» կուսակցության Գերագույն խորհրդի անդամ։

2010 թվականին նրա նախաձեռնությամբ Մոսկվայի բանկը միաձուլվեց ՎՏԲ խմբի կազմում։

2011 թվականի նոյեմբերին Կոստինը եղել է Վլադիվոստոկում կայացած Ասիախաղաղ-օվկիանոսյան տնտեսական համագործակցության (APEC) գագաթնաժողովի գործարար խորհրդի նախագահ։

2014 թվականի փետրվարի 1-ին Կոստինը նշանակվել է Սանկտ Պետերբուրգի պետական համալսարանի կառավարման բարձրագույն դպրոցի տնօրեն։

2018 թվականի ապրիլի 6-ին ընդգրկվել է ԱՄՆ-ի պատժամիջոցների «Կրեմլի ցանկում»։

2019 թվականի մարտի 15-ին Կանադան Կերչի նեղուցի միջադեպի պատճառով պատժամիջոցներ է կիրառել 114 հոգու, այդ թվում` Անդրեյ Կոստինի և 15 ընկերությունների նկատմամբ։

Տեսակետներ և հասարակական դիրք 
2012 թվականի հուլիսին BBC հեռուստաընկերության եթերում ասաց, որ նպատակահարմար կլինի ազատել Միխայիլ Խոդորկովսկուն, նկատի ունենալով, որ գործարարն արդեն բավականաչափ ժամանակ բանտարկված է և Վ. Պուտինի համար օգտակար կլինի նրա ազատումը։

2015 թվականի մարտի 30-ին լրագրողների հետ հարցազրույցում Կոստինն առաջարկեց Ավանդների ապահովագրության գործակալության հիման վրա ստեղծել բանկ-առողջարան, որն ուղղված կլինի վերականգնելու Ռուսաստանի բանկային կապիտալը։

Ըստ մամուլի հաղորդագրությունների, մայիսի 21-ին Ռուսաստանի Դաշնության կառավարության նիստում որոշվեց այս գաղափարը կյանքի կոչել։ 2015 թվականի հունիսի 6-ին «Ռոսիա 24» հեռուստաալիքին տված հարցազրույցում Կոստինը հայտարարել է, որ «մեր երկրում չկա ոչ մի գլոբալ բանկային կամ տնտեսական ճգնաժամ»։ 2015 թվականի հուլիսին Կոստինը նշեց, որ ցանկանում է նվազեցնել ՌԴ-ում բանկերի քանակը` հինգ տարվա ընթացքում 800-ից 500-ի, իսկ հետագայում` 100-ի։

2016 թվականի հունվարին Կոստինը Դոնալդ Թրամփին անվանեց ԱՄՆ նախագահի լավագույն թեկնածուներից մեկը։

2019 թվականի հունվարի 23-ին Կոստինը առաջարկել է, որ բանկային ոլորտում կապիտալը հաշվարկելիս ազգային վարկանիշները լիարժեք հաշվի կառնվեն։

Եկամուտներ 
Անդրեյ Կոստինի եկամուտների մասին պաշտոնական տեղեկություններ չեն հրապարակվում։ Այս տեղեկատվության բացահայտման միակ դրվագը Handelsblatt թերթին տված հարցազրույցն էր, երբ նա հայտարարել էր, որ 2013 թվականին բանկից ստացել է 200 մլն ռուբլի։ Ըստ Կոստինի, այս գումարը ներառում է բոնուսներ, բայց ոչ անձնական ներդրումներ, որոնք «ՎՏԲ-ի հետ կապ չունեն»։ Գոյություն ունեն եկամտի մակարդակի ոչ ֆորմալ գնահատականներ, որոնք սովորաբար կազմվում են Forbes-ի Ռուսաստանի 25 ամենապահանջված ղեկավարների վարկանիշի հիման վրա։ Սակայն ըստ ամսագրի, այն հիմնված է անանուն փորձագետների եզրակացության վրա։

2011 թվականի արդյունքներով Կոստինը գլխավորեց այդ վարկանիշը։ Ըստ հրատարակության գնահատականների, նրա տարեկան եկամուտը մոտ 30 միլիոն դոլար է։

2012 թվականի վերջին Ֆորբսի լավագույն եռյակում էր (2-րդ տեղ)։ Ըստ Ֆորբսի, նրա անձնական տարեկան եկամուտը կազմել է 35 միլիոն դոլար։

Forbes-ը նշել է, որ Կոստինի ունեցվածքը ներառում է ՎՏԲ-ի 0.00183% բաժնետոմսերը (փաթեթի արժեքը՝ 327 հազար $) և «Ռոսնեֆտ» ընկերության 0.0011% բաժնետոմսերը (փաթեթի արժեքը՝ 904 հազար դոլար)։

2013 թվականի վերջին նա կրկին գլխավորեց Ֆորբսի վարկանիշային աղյուսակը։ Ֆորբսը Կոստինի եկամուտը գնահատել է 37 մլն դոլար։

Ընտանիք 
Կենտրոնական կոմիտեի (ԽՄԿԿ)աշխատակցի՝ Լեոնիդ Կոստինի որդին է։ Կնոջ՝ Նատալիայի հետ սովորել են Մոսկվայի պետական համալսարանում՝ նույն կուրսում։

Ավագ որդին՝ Անդրեյը ՌԴ-ի Deutsche Bank-ի խորհրդի նախագահի տեղակալն էր։ 2011 թվականի հուլիսի 2-ին մահացել է Յարոսլավլի շրջանում արձակուրդի ժամանակ քառացիկլով վթարի ժամանակ։

Ըստ պաշտոնական տվյալների, ՎՏԲ բանկի տնօրենն ունի երեխաներ և թոռներ։

Հոբբի 

Սիրում է քշել լեռնային դահուկներ, հետաքրքրված է նկարչությամբ և թատրոնով, ֆինանսապես աջակցում է «Պյոտր Ֆոմենկոյի արհեստանոցին» ու «Մեծ թատրոնին»։

Դիրքերն այլ կազմակերպություններում 
 «ՎՏԲ Կապիտալ» բաժնետիրական ընկերության տնօրենների խորհրդի անդամ,
 «ՎՏԲ Կապիտալ Հոլդինգ» բաժնետիրական ընկերության տնօրենների խորհրդի անդամ
«ՎՏԲ Կապիտալ Այ Բի Հոլդինգ» ՍՊԸ-ի տնօրենների խորհրդի անդամ,
«Միասնական Ռուսաստան» համառուսաստանյան կուսակցության Գերագույն խորհրդի անդամ,
«Ռուսական արդյունաբերողների և գործարարների միություն» համառուսաստանյան հասարակական կազմակերպության բյուրոյի անդամ,
«Կորպորատիվ կառավարման ազգային խորհուրդ» ՀԿ նախագահության անդամ,
«Ասիախաղաղ-օվկիանոսյան երկրների հետ տնտեսական կապերի զարգացման ազգային համակարգման կենտրոնի» հոգաբարձուների խորհրդի անդամ,
Ռուսաստանի բանկերի ասոցիացիայի («Ռուսաստան» ասոցիացիա) խորհրդի անդամ,
«Ճգնաժամային հասարակության ուսումնասիրման կենտրոն»-ի հոգաբարձուների խորհրդի անդամ,
Սանկտ Պետերբուրգի պետական համալսարանի կառավարման բարձրագույն դպրոցի տնօրեն, դպրոցի ընդհանուր գործունեության կառավարիչ, Ֆինանսների և հաշվապահության ամբիոնի պրոֆեսոր,
Սանկտ Պետերբուրգի պետական համալսարանի հոգաբարձուների խորհրդի անդամ,
Մոսկվայի միջազգային հարաբերությունների պետական ինստիտուտի հոգաբարձուների խորհրդի անդամ,
Ռուսաստանի Դաշնության Կառավարության Ֆինանսական Համալսարանի հոգաբարձուների խորհրդի անդամ;
Մ. Վ. Լոմոնոսովի անվան Մոսկվայի պետական համալսարանի հոգաբարձուների խորհրդի անդամ,
ՌԴ Պետական ակադեմիական Մեծ Թատրոնի հոգաբարձուների խորհրդի անդամ, իսկ 2018 թվականի հուլիսից` հոգաբարձուների խորհրդի նախագահ,
Պրիմորսկի օպերայի և բալետի թատրոնի հոգաբարձուների խորհրդի անդամ,
Պետական Ակադեմիական Մարինյան թատրոնի հոգաբարձուների խորհրդի անդամ, 
«Ռուսական թանգարանի բարեկամներ» պետական ռուսական թանգարանի զարգացման հիմնադրամի հոգաբարձուների խորհրդի անդամ,
«Ռուսաստանի գեղարվեստական մարմնամարզության ֆեդերացիա»-ի համառուսաստանյան հասարակական կազմակերպության վերահսկիչ խորհրդի նախագահ,
Համառուսաստանյան վոլեյբոլի ֆեդերացիայի դիտորդ խորհրդի անդամ,
ՌԴ ֆիզիկական կուլտուրայի և սպորտի աջակցության և զարգացման հիմնադրամի հոգաբարձուների խորհրդի անդամ,
«Դինամո» համամիութենական խորհրդի հոգաբարձուների խորհրդի անդամ,
Ռուսական աշխարհագրական ընկերության հոգաբարձուների խորհրդի անդամ,
 «Խուլերի և կույրերի աջակցության հիմնադրամի» միության хոգաբարձուների խորհրդի անդամ։

Մրցանակներ 

 Ռուս Ուղղափառ եկեղեցու Սուրբ Սերաֆիմ Սարովսկու II աստիճանի շքանշան,
 «Հայրենիքին մատուցած ծառայությունների համար» II (2016), III (2011) և IV (2006) աստիճանի շքանշաններ։
 Պատվո շքանշան,
 «Մատուցած ծառայությունների համար (Ֆրանսիա) (2007),
Ռուսաստանի Դաշնության Նախագահի երախտագիտություն՝ երկրի տնտեսության զարգացման գործում ունեցած մեծ ավանդի համար, Ռուսաստանի նավթագազային ճյուղի դիրքերի ամրապնդման և Ռուսաստանի Դաշնությունում ներդրումային միջավայրի բարելավման խնդիրների հաջող լուծման համար (2017)։
 Ռուսաստանի Դաշնության Կառավարության երախտագիտությունը՝ ձեռք բերված աշխատանքային հաջողությունների և ակտիվ հասարակական գործունեության համար (2016),
 Ռուսաստանի Դաշնության Նախագահի պատվոգիր՝ Ռուսաստանի Դաշնության սոցիալ-տնտեսական զարգացման գործում ունեցած ավանդի, ձեռք բերված աշխատանքային ձեռքբերումների, ակտիվ հասարակական գործունեության և երկար տարիներ աշխատասիրության համար (2015);
 Ռուսաստանի Դաշնության Կառավարության երախտագիտություն՝ բանկային համակարգի ամրապնդման և բազմաթիվ տարիների արդյունավետ աշխատանքի համար (2006);
 Ռուսաստանի Դաշնության Կառավարության պատվոգիր՝ Ռուսաստանի բանկային համակարգի զարգացման և բարեխիղճ աշխատանքի համար (2001) 
 Ռուսաստանի Դաշնության կառավարության պատվոգիր` Ռուսաստանի արտաքին տնտեսական բանկային համակարգի զարգացման գործում ունեցած մեծ ավանդի համար (1998)։

Ծանոթագրություններ

Արտաքին հղումներ 
 Անդրեյ Լեոնիդովիչ Կոստին։ Գործ, բարեկամներ և բիզնես հետաքրքրություններ 
 Պաշտոնական կենսագրություն
 «Մենք միշտ էլ մեր առջև դնում ենք հավակնոտ նպատակներ։» (Հարցազրույց ՎՏԲ խորհրդի նախագահ Անդրեյ Կոստինի հետ) // «Ազգային բանկային տեղեկագիր». — 2008. — № 10, հոկտեմբեր. — 12.10.2008.

Ռուս տնտեսագետներ
«Միասնական Ռուսաստան» կուսակցության անդամներ
Տնտեսագիտական գիտությունների թեկնածուներ
Մոսկվայի պետական համալսարանի շրջանավարտներ